Marielle Franco vuonna 2016.
**Marielle Franco** (synt. **Marielle Francisco da Silva**, 27. heinäkuuta 1979 Rio de Janeiro – 14. maaliskuuta 2018 Rio de Janeiro) oli brasilialainen poliitikko ja ihmisoikeusaktivisti. Hän oli Rio de Janeiron kaupunginvaltuuston jäsen tammikuusta 2017 lähtien. Franco tunnettiin erityisesti naisten, mustien ja seksuaalivähemmistöjen puolestapuhujana. Lisäksi hän otti usein kantaa poliisiväkivaltaa vastaan. Franco murhattiin Rio de Janeirossa maaliskuussa 2018.

Elämä
-----

Franco syntyi Rio de Janeiron pohjoisosassa sijaitsevassa Marén favelassa ja aloitti työnteon jo 11-vuotiaana. Hän sai ainoan lapsensa 1998 ja pääsi vuonna 2002 opiskelemaan stipendin turvin sosiologiaa Rio de Janeiron paavilliseen yliopistoon (Pontifícia Universidade Católica do Rio de Janeiro). Tämän jälkeen Franco suoritti maisterin tutkinnon Fluminensen yliopistossa ja toimi Rio de Janeiron osavaltiovaltuutetun Marcelo Freixon avustajana vuodesta 2007 lähtien. Vuonna 2016 Franco valittiin Rio de Janeiron kaupunginvaltuustoon yli 46 500 äänellä vasemmistolaisen PSOL-puolueen ehdokkaana.

Murha
-----

Franco murhattiin Rio de Janeirossa 14. maaliskuuta 2018. Hän oli palaamassa keskustelutilaisuudesta, kun Francon autoa tulitettin vieressä ajaneesta autosta. Franco ja autoa kuljettanut mies saivat surmansa, mutta hänen vierellään takapenkillä istunut Francon lehdistöavustaja selvisi hengissä. Heidän autoonsa ammutuista yhdeksästä laukauksesta kolme osui Francoa päähän ja yksi niskaan.

Francon murha herätti runsaasti huomiota eri puolilla maailmaa. Sitä kommentoivat muun muassa useat Hollywood-näyttelijät. Amerikkalainen artisti Katy Perry omisti Rio de Janeiron konsetissaan kappaleen hänen muistolleen murhaa seuranneena viikonloppuna. Francon muistoksi järjestettiin tuhansien ihmisten mielenosoituksia muun muassa Lontoossa, Pariisissa ja Tukholmassa.

Murhatutkimuksissa selvisi, että patruunat olivat peräisin Brasilian valtiollisen poliisin vuonna 2006 hankkimasta erästä. Tammikuussa 2019 murhastan pidätettin yksi henkilö ja toinen etsintäkuulutettiin. Pidätetty poliisiupseeri on johtanut Muzeman favelassa toimivaa puolisotilaallista joukkoa. Etsintäkuulutettu mies on entinen Rio de Janeiron poliisin erikoisjoukkojen kapteeni. Molemmilla on myös kytköksiä presidentti Jair Bolsonaron perheeseen. Maaliskuussa 2019 murhaan liittyen pidätettiin vielä kaksi entistä poliisia, joista toista epäillään ampujaksi ja toista autonkuljettajaksi. Myös heillä on kytköksiä Bolsonaroon. Murhan toteuttajana epäillään olevan Escritorio do Crime -niminen palkkamurhiin erikoistunut organisaatio, jonka jäseninä on muun muassa entisiä poliiseja ja sotilaita, mutta murhan tilaajaa ei tiedetä.

Yksityiselämä
-------------

Franco oli biseksuaali. Hän oli avoliitossa Mônica Tereza Benícion kanssa ja heillä oli yksi tytär. He seurustelivat 13 vuotta, vaikka kohtasivatkin vastusta perheiltään ja ystäviltään. Franco ja Benício suunnittelivat menevänsä naimisiin syyskuussa 2018.

Lähteet
-------

1. 1 2  Tikka, Iida: Brasilialaisen poliitikon murha kuohuttaa Hollywoodia myöten – Mutta miksi tavallisen kaupunginvaltuutetun kuolema kuohuttaa?  21.3.2018. Yle Uutiset. Viitattu 16.3.2019.
2. 1 2  Declercq, Marie: Marielle Franco, Activist Against Brazil's Police Brutality, Assassinated in Rio  15.3.2018. Vice News. Viitattu 16.3.2019. (englanniksi)
3. ↑  Phillips, Dom: Marielle Franco: Brazil’s favelas mourn the death of a champion  18.3.2018. The Guardian. Viitattu 16.3.2019. (englanniksi)
4. ↑  Reis, Julia: Suspects in Marielle Franco's Murder Have Ties to Bolsonaro Family  23.1.2019. Vice News. Viitattu 16.3.2019. (englanniksi)
5. ↑  Phillips, Dom: Brazil: two ex-police officers arrested over murder of Marielle Franco  12.3.2019. The Guardian. Viitattu 16.3.2019. (englanniksi)
6. ↑  Miranda, David: Who ordered Marielle Franco's murder?  14.3.2019. The Guardian. Viitattu 16.3.2019. (englanniksi)
7. ↑  Os últimos momentos de Marielle Franco antes de ser morta com quatro tiros na cabeça *G1*. Viitattu 21.12.2022. (portugaliksi)
8. ↑  O. Dia: Marielle, 'cria' do Parque Esperança | Rio de Janeiro | O Dia *odia.ig.com.br*. Viitattu 21.12.2022. (portugaliksi)
9. ↑  Rejeição da família, pedido de casamento e luto: a história de amor interrompida de Marielle e Monica *BBC News Brasil*. Viitattu 21.12.2022. (portugaliksi)
10. ↑  Viúva de Marielle conta que vereadora estava despreocupada dias antes do assassinato *Estadão*. Viitattu 21.12.2022. (portugaliksi)

Aiheesta muualla
----------------

* Kuvia tai muita tiedostoja aiheesta **Marielle Franco** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat
* Puola

 |

 |